b'\n_START_ARTICLE_\nJustin Azevedo\n_START_SECTION_\nJunioriura\n_START_PARAGRAPH_\nAzevedo aloitti j\xc3\xa4\xc3\xa4kiekon kuusivuotiaana. H\xc3\xa4n pelasi kauden 2003\xe2\x80\x932004 WOHL-joukkue Chatham Maroonsissa, mink\xc3\xa4 j\xc3\xa4lkeen OHL-joukkue Kitchener Rangers varasi Azevedon 14. pelaajana kes\xc3\xa4ll\xc3\xa4 2004. Tulokaskausi 2004\xe2\x80\x932005 toi h\xc3\xa4nelle 39 tehopistett\xc3\xa4 ja kaudella 2005\xe2\x80\x932006 Azevedo oli tehoilla 29+40=69 Rangersin toiseksi paras pistemies ja maalintekij\xc3\xa4 Evan McGrathin j\xc3\xa4lkeen. Kaudella 2005\xe2\x80\x932006 h\xc3\xa4n voitti 39 sy\xc3\xb6t\xc3\xb6ll\xc3\xa4\xc3\xa4n joukkueen sis\xc3\xa4isen sy\xc3\xb6tt\xc3\xb6p\xc3\xb6rssin. Kev\xc3\xa4\xc3\xa4n 2006 pudotuspeleiss\xc3\xa4 Azevedo oli tehoilla 4+11=15 Rangersin toiseksi paras pistemies Steve Downien j\xc3\xa4lkeen._NEWLINE_Kaudella 2007\xe2\x80\x932008 Azevedo voitti OHL:n piste- ja sy\xc3\xb6tt\xc3\xb6p\xc3\xb6rssin tehoilla 43+81=124 ja h\xc3\xa4net palkittiin Eddie Powers Trophylla. H\xc3\xa4n teki eniten pisteit\xc3\xa4 my\xc3\xb6s CHL:ss\xc3\xa4 ja palkittiin koko katto-organisaation vuoden pelaajana sek\xc3\xa4 CHL Top Scorer Awardilla. Azevedo valittiin my\xc3\xb6s CHL:n ensimm\xc3\xa4iseen t\xc3\xa4hdist\xc3\xb6kent\xc3\xa4lliseen. H\xc3\xa4n voitti my\xc3\xb6s OHL:n pudotuspelien piste- ja sy\xc3\xb6tt\xc3\xb6p\xc3\xb6rssin, joista j\xc3\xa4lkimm\xc3\xa4isen voiton Azevedo jakoi joukkuetoverinsa Mikkel B\xc3\xb8dkerin kanssa. Lis\xc3\xa4ksi h\xc3\xa4n voitti OHL:n mestaruuden, palkittiin pudotuspelien arvokkaimpana pelaajana Wayne Gretzky 99 Awardilla ja valittiin liigan ensimm\xc3\xa4iseen t\xc3\xa4hdist\xc3\xb6kent\xc3\xa4lliseen. OHL-l\xc3\xa4pimurtonsa my\xc3\xb6t\xc3\xa4 Azevedo palkittiin my\xc3\xb6s Red Tilson Trophylla. H\xc3\xa4n voitti my\xc3\xb6s Memorial Cupin sek\xc3\xa4 turnauksen pistep\xc3\xb6rssin, ja h\xc3\xa4net palkittiin Ed Chynoweth Awardilla ja valittiin t\xc3\xa4hdist\xc3\xb6kent\xc3\xa4lliseen._NEWLINE_Los Angeles Kings varasi Azevedon kuudennella kierroksella 153. pelaajana NHL:n varaustilaisuudessa 2008.\n_START_SECTION_\nAmmattilaisura\n_START_PARAGRAPH_\nAzevedo siirtyi heti varausta seuranneeksi kaudeksi 2008\xe2\x80\x932009 Los Angeles Kingsin organisaatioon ja sen farmijoukkue Manchester Monarchsiin vuoden mittaisella AHL-sopimuksella. Azevedon AHL-tulokaskausi j\xc3\xa4i kuitenkin loukkaantumisten takia vain 49 runkosarjaotteluun, joissa h\xc3\xa4n ker\xc3\xa4si tehot 12+24=36. Hein\xc3\xa4kuussa 2009 Azevedo teki Kingsin kanssa kolmivuotisen tulokassopimuksen. Loukkantumiset lyhensiv\xc3\xa4t my\xc3\xb6s h\xc3\xa4nen kauttaan 2009\xe2\x80\x932010 ja runkosarja Monarchsissa j\xc3\xa4i 46 otteluun. Kaudella 2010\xe2\x80\x932011 Azevedo oli tehoilla 18+35=53 joukkueen toiseksi paras pistemies Bud Hollowayn j\xc3\xa4lkeen, jonka kanssa h\xc3\xa4n jakoi my\xc3\xb6s Monarchsin sis\xc3\xa4isen sy\xc3\xb6tt\xc3\xb6p\xc3\xb6rssin voiton kev\xc3\xa4\xc3\xa4n 2010 pudotuspeleiss\xc3\xa4._NEWLINE_Kaudella 2011\xe2\x80\x932012 Azevedo voitti Monarchsin sis\xc3\xa4isen piste- ja maalip\xc3\xb6rssin tehoilla 28+22=50. Kings nosti h\xc3\xa4net ja monen muun sopimuspelaajan vahvuuteensa huhti-toukokuun vaihteessa 2012, mutta Azevedo ei debytoinut NHL:ss\xc3\xa4 koko tulokassopimuksensa aikana. _NEWLINE_Kaudeksi 2012\xe2\x80\x932013 Azevedo teki vuoden mittaisen sopimuksen SM-liigajoukkue Rauman Lukon kanssa. H\xc3\xa4net hankittiin joukkueen ykk\xc3\xb6ssentteriksi ja nimettiin varakapteeniksi. H\xc3\xa4n oli runkosarjassa lopulta koko pistep\xc3\xb6rssin toinen tehoilla 20+38=58 edell\xc3\xa4\xc3\xa4n vain K\xc3\xa4rppien Juha-Pekka Haataja. Azevedo jakoi kolmella osumallaan my\xc3\xb6s runkosarjan alivoimamaalip\xc3\xb6rssin voiton JYPin Olli Sipil\xc3\xa4isen sek\xc3\xa4 Bluesia ja HIFK:ta edustaneen Mika Hannulan kanssa. H\xc3\xa4n onnistui tekem\xc3\xa4\xc3\xa4n p\xc3\xa4\xc3\xa4sarjauransa ensimm\xc3\xa4isen kyp\xc3\xa4r\xc3\xa4tempun 21. maaliskuuta 2013 toisessa puoliv\xc3\xa4lier\xc3\xa4ottelussa Jokereita vastaan. Azevedo sai ottelussa my\xc3\xb6s yhden sy\xc3\xb6tt\xc3\xb6pisteen ja palkittiin Ilta-Sanomien kolmen t\xc3\xa4hden t\xc3\xa4htipelaajana. H\xc3\xa4n otti Lukon kanssa 4\xe2\x80\x932-otteluvoitot runkosarjavoittaja Jokereista ja voitti itse my\xc3\xb6s koko kev\xc3\xa4\xc3\xa4n 2013 pudotuspelien piste- ja maalip\xc3\xb6rssin tehoilla 10+8=18. Azevedo teki viisi pistett\xc3\xa4 enemm\xc3\xa4n kuin pistep\xc3\xb6rssiss\xc3\xa4 toiseksi sijoittunut \xc3\x84ssien Mika Niemi. H\xc3\xa4nest\xc3\xa4 tuli my\xc3\xb6s SM-liigan yhden kauden pudotuspelien eniten maaleja 2000-luvulla tehnyt pelaaja. Azevedo valittiin kauden p\xc3\xa4\xc3\xa4tteeksi SM-liigan t\xc3\xa4hdist\xc3\xb6kent\xc3\xa4lliseen._NEWLINE_Kev\xc3\xa4\xc3\xa4ll\xc3\xa4 2013 Azevedo teki alustavan sopimuksen KHL-seura Lev Prahan kanssa.\n_START_SECTION_\nMuuta\n_START_PARAGRAPH_\nAzevedon \xc3\xa4iti on syntynyt Portugalissa. Justin on saanut my\xc3\xb6s Portugalin kansalaisuuden.'